**Výročná správa XIV. valnému zhromaždeniu 13. októbra 2016**

**Vážené zhromaždenie,**

**vysokoctení hostia Abdul Rahman Attar a Kirsan Nikolajevič Iljumžinov,**

**Vaše Excelencie,**

**vysokoctení členovia Medzinárodného mierového výboru,**

**priatelia z domova a zo zahraničia !**

Devätnásteho augusta 2016 vstúpilo naše združenie do dvadsiateho piateho roka svojho života. Po dva a polroku uskutočňujeme jeho XIV. valné zhromaždenie.

Hneď v úvode si dovoľujem pripomenúť úlohy, ktoré sme prijali na druhej časti predchádzajúceho valného zhromaždenia 27. marca 2014.

Predsavzali sme si prispieť k pochopeniu kvalitatívnych zmien v nemeckých a francúzskych podnikoch a napomôcť k ich modifikácii a následnému uplatňovaniu v hospodárskom priestore SR.

Veľmi dôležitou úlohou mala byť aj diskusia o príčinách nehospodárnosti (rozšafnosti) v školstve a v zdravotníctve a v rezorte sociálnych vecí, práce a rodiny. V centre nášho záujmu malo byť zdôvodňovanie štátnych dlhov a účelnosť ich tvorby.

Našim cieľom bolo aj iniciovanie zákazu pracovať dôchodcom v štátnych orgánoch a organizáciách a samospráve, prispieť k ich daňovému zrovnoprávneniu, pokiaľ pracujú.

Za rovnako významné sme stanovili vyžadovanie kontroly využívania fondu pracovného času v štátnych orgánoch, organizáciách a inštitúciách.

 V oblasti volebného práva sme stanovili, že aj naďalej budeme pôsobiť tak, aby sa konečne nahradil jeden volebný obvod niekdajšími volebnými obvodmi v záujme posilnenia demokracie majúc na pamäti pomery vo všetkých demokratických štátoch.

V apríli 2014 bolo naše jubilejné sté zhromaždenie a dnešné je v poradí stojedenástym. V apríli 2014 sme mali za sebou 242 podujatí a dnešné je v poradí dvestopäťdesiatym siedmym. Za dva a polroka sme mali jedenásť celoklubových zhromaždení a štyri ďalšie klubové podujatia. Neformálne diskusné stretnutia členov sa nerátajú. K jednotlivým úlohám sme sa dostali v celoklubových diskusiách, ale ani jedna sa nedostala do reality. Otázkou je, ako vnímať ich plnenie ?

Za vyše dvadsaťštyri rokov našej činnosti sa viaceré nami vytýčené ciele naplnili aj keď s časovým oneskorením. Či už ide o vstup na Európskej únie, do Severoatlantickej aliancie, alebo o „symbolické“ premietnutie odvodov pracujúcich dôchodcov do ich dôchodkov. Naposledy a to dosť rýchlo sa vo všetkej tichosti napĺňajú niektoré z našich podnetov na zvýšenie obranyschopnosti našej republiky.

K  niektorým z podnetov však ostali naši vrelomilovaní lídri nemí : napríklad z idey dodanenia určitého objemu strojovej práce, ktorá okrem iného značne znižuje zamestnanosť každým inovačným cyklom. Platí to aj o požiadavke hľadať nový charakter práce v druhej dekáde 21. storočia atď.

Na Piatom stretnutí reprezentantov združenia a jeho 246. podujatí o týchto problémoch a možných riešeniach hovorilo 21 vynikajúcich osobností. Kto by ich z vládnych strán počúval ?! Aj preto, že im došlo, že riešenia sa nedejú automaticky, ale treba na nich tvrdo pracovať. Obdobnú „smrť“ si vyslúžilo naše vyhlásenie z 10. júna 2015 „Proti popieraniu princípu zásluhovosti a falošnej solidarite“. Nehovoriac už o dvakrát prezentovanej a možnej stavbe storočia – o vodnej ceste Dunaj – Odra, ktorá je už dnes nerealizovateľnou.

Faktom je, že naše združenie nie je vo väčšine prípadov kompatibilné s chválenkárstvom a s genialitou jednotlivých vlád. Nikdy sme neakceptovali sebauspokojovanie sa vlád a ich členov s dosiahnutými výsledkami. Nikdy sme sa nepovažovali za všemúdrych s patentom na pravdu, či na správne riešenia, ale duchovný, mravný a vôbec ľudský potenciál nášho združenia dával na to „pouvoir“.

U nás je to tak, že väčšina politikov po nástupe do mocenských alebo spoločensky významných pozícií nadobúda imunitu voči hlasom z verejnosti a neakceptujú ani ako veriaci vskutku sväté „*Vox populi Vox Dei“.* Tak tomu bolo za vlád pánov Vladimíra Mečiara a Mikuláša Dzurindu a je aj za Róberta Fica. Občas sme sa zhodli na možných riešeniach problémov spoločnosti a hospodárstva na našom štátnom území, boli na našich zhromaždeniach, ale v momente kritických slov našich členov zanevreli nielen na nich, ale aj na naše združenie. Dokonca ako naši čestní členovia „zabudli“, že jestvujeme. Málokedy odpovedali, či skôr nikdy neodpovedali na naše vyhlásenia a dokumenty na rozdiel od svetových lídrov. Boli však ľudom zvolení, takže, my sme menšinou, ktorá si musí hľadať svoje Slnko, alebo sa postarať, aby sa k nej – ku každému z nás sa akousi skulinkou dostali slnečné lúče – optimizmu a vôle byť rozmýšľajúcimi ľuďmi, ktorí nepadajú pred mocou na kolená.

Z tohto hľadiska sme sa vždy tešili zo záujmu prvých troch prezidentov Slovenskej republiky pánov Michala Kováča, Rudolfa Schustera a Ivana Gašparoviča. Pán prezident Kiska nám už niekoľkokrát odkázal, že si váži našu prácu, ale čas na výmenu názorov si zatiaľ nenašiel. Veľmi blízko sme si boli s Jánom Chryzostom kardinálom Korcom, naším čestným členom od miléniového roka, pričom sme sa osobne stretávali od 1992. roka, ktorý až do svojej smrti neraz poslal svoje podnety i posolstvá k našim aktivitám, a predovšetkým nabádal k presadzovaniu vlastenectva a vzťahu k národu v našom živote. Odozvou bola okrem iných téma, ktorú spracoval prof. Jozef Masarik „Bezpečnosť národa a spoločnosti“, prezentovaná na 250. podujatí združenia 10. decembra 2015.

Pertraktovali sme napríklad témy o poslaní, o povinnostiach a o zodpovednosti prezidenta republiky, problémy nezamestnanosti a jej neriešenia systémovými opatreniami (napríklad zníženie fondu pracovného času). Osobitný priestor mali témy vnútornej bezpečnosti v SR a jej obranyschopnosť, ďalej vzťahy s Ruskom a ozrejmovali sme myslenie protivníkov vojny a mieru na príklade G. Sorosa.

Dospeli sme k názoru, že treba si oddýchnuť od domácich „lídrov“ a ich politických strán. Začali sme sa venovať problémom vojny a mieru, globálnym a vôbec civilizačným problémom, využívajúc naše početné kontakty v zahraničí. Stalo sa tak de facto už na tom stom zhromaždení, ktorého hosťom bolo čiernohorský premiér Milo Djukanovič. Charakterizovali sme vývoj medzinárodnej situácie v súvislosti s pomermi na Ukrajine, s rastom jadrového potenciálu za posledných tridsať rokov a prostredníctvom médií informovali o našich záveroch, že podmienky mierového života sú čoraz viac krehkejšie. V predvečer Dňa víťazstva 7. mája 2015 sme založili Medzinárodný mierový výbor. Spoluiniciátorom jeho vzniku bol aj náš člen a sympatizant Rongxiang Xu, líder vedy o regenerácii poškodených telových orgánov a tkanív, ktorý však dva týždne predtým tragicky zahynul.

Dnes jestvuje dokument o šestnástich mesiacoch Medzinárodného mierového výboru, dostupný na [www.hospodarskyklub.sk](http://www.hospodarskyklub.sk) v jazyku slovenskom a v angličtine. Väčšinu vyhlásení sme zverejnili prostredníctvom TASR. Jednou z jeho viac ako významných aktivít bola výzva prezidentovi SR A. Kiskovi, aby ozrejmil obranyschopnosť mierového života, a potom výzva premiérovi SR R. Ficovi, aby požiadal pápeža Františka o zvolanie celosvetovej mierovej konferencie. Obidve výzvy ostali bez odpovedí. Pred rokom na 105. zhromaždení 29. októbra 2015 rezonovali názory na takéto správanie sa politikov v celoklubovej diskusii *„Česť, slušnosť a charakter sa nedajú kúpiť.“* Mohol by som spomenúť aj našu výzvu *„O politickej a ľudskej zodpovednosti“* pred parlamentnými voľbami v uplynulom roku a opakovane na našom februárovom zhromaždení vo februári 2016. Na ňom hosť a laureát „Mierovej ceny zo Slovenska 2015“ za rok 2015 generálny tajomník OECD José Angel Gurría ozrejmil neoceniteľnosť medzinárodnej hospodárskej spolupráce a jej vplyv na vývoj medzinárodných vzťahov. Jeho názory potvrdilo konkrétnymi príkladmi šesť našich osobností. Zhodli sme sa aj na tom, že mier je tou najdôležitejšou podmienkou života na Zemi a zachovania našej civilizácie.

V kontexte sme diskutovali na 108. riadnom zhromaždení o štátnych a národných záujmoch SR a v diskusii ich podporilo osem osobností. Opäť zaznelo, že by bolo rozumné prijať ústavný zákon o výdavkoch na obranu. V apríli 2016 sme zhodnotili európsku realitu a naše názory poslali svetovým lídrom. Prijali sme aj výročné vyhlásenie spoluiniciátora MMV a jeho členov, ktoré osobne prevzal predseda Výboru riaditeľov GAZPROMu, bývalý ruský premiér a splnomocnenec prezidenta RF Viktor A. Zubkov pre V. V. Putina na priateľskom a otvorenom diskusnom stretnutí 28. apríla 2016.

O mesiac neskôr na 109. riadnom zhromaždení bola hlavnou témou otázka „Ako urobiť silné Slovensko v EÚ?“. V centre záujmu bola zmluva TTIP, označená za netransparentnú a podsúvanú takmer metódami práce v ilegalite. Opäť sme vyzývali vládu, že treba pristúpiť k problematike obranyschopnosti SR, pričom sme sa zhodli na tom, že „medzi ľuďmi je stále dosť rozumných ľudí“. Naše názory sme zhrnuli v dokumente Medzinárodného mierového výboru *„Všeľudské ideály a šťastie iného jednotlivca sú v tieni*“ z 18. júla.

### Faktom bolo a je, že politickí lídri doma a v menšej miere vo svete chcú hovoriť len o tom, čo sa im pozdáva, kde im nehrozí kritika a takpovediac vyslovenie nespokojnosti. Ani pápeži tak ako domáci politici (tiežpolitici) nevyužívajú to, že sú od druhej polovice 19. storočia „neomylní“. A to domácich nerozdeľujeme na koaličných a opozičných. Zahraniční politici s výnimkou maďarských a z WEFu, ktorí reagujú na naše podnety aj na kritiku pomerov (napríklad v súvislosti s konkurencieschopnosťou), sú rovnakí, ale takpovediac „oblejší“ – „nehranatí“.

### Tí, ktorí pôsobia v zahraničí, napríklad v Európskej komisii, alebo v Európskom parlamente, v parlamentoch členských štátov EÚ, ktorí nikdy nič poriadne nevykonali a keď sa skončí ich volebné obdobie, tak upadnú veľmi rýchlo do zabudnutia, jednoducho na podnety nereagujú. Pani Mogherini vytrvale prezentuje svoje názory, ktoré odmieta minimálne šestina členských štátov. Kontroverzných pánov Junkersa a Schultza nehodno ani spomínať. Náš človek v EK a jej podpredseda pán Šefčovič tiež nezasvietil vo vyhlásenom boji za záchranu EÚ. Čo o ňom a o jeho výsledkoch vie slovenská verejnosť ?! Možno to vie premiér, ale on predsa nie je verejnosť. Obdobne to platí aj o slovenských poslancoch v Európskom parlamente. Čo vykonali, o čo sa pričinili ?

### Asi by sme potrebovali využiť potenciál najtajnejších pracovísk tajných služieb, ktoré sa venujú otázkam priamo súvisiacich s kontrolou vedomia verejnosti a aj vedomia konkrétneho človeka. Dodajme, že aj otázkami ochrany človeka pred zasahovaním do jeho mysle.

Ako vôbec funguje zahraničná politika našej krajiny ? Zvláštne, jedno hlása premiér, iné prezident republiky a s ním je v obraze rezort zahraničných vecí. Napríklad, hrdíme sa predsedníctvom v EÚ. Polovicu jeho času máme za sebou a radikálne opravy konštrukcie európskeho domu sme nevyvolali, poklonkujeme sa, prikyvujeme. Avšak nerozbíjame strach z deštrukcie kresťanskej Európy v dôsledku tajuplnej migrácie, silových a prinajmenej nátlakových (urážajúcich národ a vôbec našu občiansku spoločnosť) vyhlásení viacerých lídrov „spriatelených“ štátov. Občas sa to javilo tak, že prioritu pred želateľným kardinálnym riešením mala „nezabezpečená“ kandidatúra rezortného ministra na generálneho tajomníka OSN.

Rezort a jeho šéf je imúnny na požiadavku komunikovať s verejnosťou o tom, čo je znervózňujúce, teda aj s nami, ktorí sme sa pričinili v zložitých časoch o  presadenie kľúčových záujmov našej krajiny. Vždy je neprítomný, a vždy sa ospravedlní. A jeho mlčanie ohľadne našich podnetov a žiadostí na zahraničných lídrov je vskutku nezlomné. A my musíme počúvať a byť vystrašení z proklamácií najvplyvnejších svetových lídrov a tiežlídrov. Vláda a každý jej člen sa má a vlastne musí zúčastňovať na vládnutí, ale aj načúvať, viac ako citlivo vnímať občanov, a teda aj reagovať.

### **Steven Clark Rockefeller, zástupca najmocnejšieho svetového klanu bankárov, v rozhovore pre americkú televíziu vyhlásil** 6. septembra 2016 : *“Treba sa dohodnúť s Rusmi, inak bude vojna. Dohodnúť sa nepodarí, a preto bude tretia svetová vojna”*. Z tohto hľadiska a vyhlásení s takýmto a obdobným znením je bez počet, tak ako rozširovaný list ruského prezidenta V. V. Putina poslancom Európskeho parlamentu z 21. augusta 2016, ktorého obsah však nemáme dodnes potvrdený. O pripravenom jadrovom útoku na Ruskú federáciu.

**Dámy a páni,**

prežili sme tridsaťdva klubových mesiacov.

Sme stmelená spoločnosť, ktorú začíname omladzovať, aby sme vytvorili priestor tým, ktorí dnes hýbu, alebo dokážu hýbať našou spoločnosťou a ,obrazne povedané, aj svetom. Generačne tridsiatnici a štyridsiatnici. A je ich dosť v hospodárstve a vlastne vo všetkých ľudských činnostiach. Usilujeme sa lepšie využívať skúsenosti a múdrosť našich bardov. Pred štvrťstoročím sme boli viac – menej mladým klubom, alebo združením zrelých ľudí.

Do blízkej budúcnosti, teda do 2020. roku má zmysel venovať sa týmto témam :

1. Kontrole plnenia vládneho programu a jeho oponentúra so zreteľom na rezorty, ktoré budú zaujímať najviac našich členov;
2. V dôsledku uplatnenia pôvodnej  zásady šírenia informácií, názorov,  myšlienok uvedenej v článku 19, "Všeobecnej deklarácie ľudských práv", naše združenie bude presadzovať, aby každý občan SR a vôbec obyvateľ tejto planéty mal právo prístupu do Internetu.  A tiež aj to, aby OSN zakotvila toto právo do Všeobecnej deklarácie ľudských práv ako nový bod predmetného článku.
3. Otázkam mieru, vzťahom vo vnútri EÚ, vzťahom s ostatnými štátmi a s medzinárodnými organizáciami a vývoju v Sýrii;
4. Budeme nabádať politické strany, aby zlikvidovali jeden volebný obvod a nahradili ho novým demokratickejším systémom;
5. Stavu problematiky psychickej a fyzickej zdatnosti obyvateľstva, úrovni obranyschopnosti a jej vplyvu na hospodárske aktivity na území SR;
6. Uplatňovaniu zákona č. 305/2005 Z.z. o sociálnoprávnej ochrane detí a sociálnej kuratele;
7. Pôsobeniu zahraničných firiem v SR;
8. Kvalite vzdelávania a výchovy na stáročiami osvedčenom kresťanskom a židovskom základe;
9. Kvalite zdravotníckej starostlivosti;
10. Tvorbe podmienok pre zahraničných, ale aj domácich investorov;
11. Prezentácii výnimočných osobností slovenskej spoločnosti a zahraničných lídrov.

Je to viac ako dosť tém, ktorým by sme sa mali venovať. Nebude to jednoduché, ale týmito témami môžeme prispieť k čerstvým vetrom v myslení spoločnosti a jej predstaviteľov na všetkých stupňoch riadenia. Prežili sme všetky vlády od vzniku Slovenskej republiky a z toho, o čom to bolo a o čom to je, by mohol byť napísaný bestseller.

Dnes tu bol – a v čase smútočného aktu za prvým prezidentom SR Michalom Kováčom už nie je náš člen, ktorého sme poctili pred troma rokmi Zlatým biatcom a je na pozícii predsedu Národnej rady SR. Pán Andrej Danko má veľkú príležitosť napomôcť tomu, že akoby scvrknutá - vychrtlá demokracia bude mať a piť dostatok tekutín a sfunkční sa natoľko, že sa nám bude lepšie dýchať a prestaneme spomínať na roky v druhej polovici 90-tych rokov minulého storočia a v prvej polovici prvej dekády nového storočia, keď boli „lepšie časy“. Necítime sa spasiteľmi, avšak nemáme ani problém s očami či so sluchom, ale, dámy a páni, demokracia a vývoj medzinárodných vzťahov je naozaj v úzkych.

Máme vôľu urobiť reprízu zhromaždenia s témou „Nové myslenie v Novom svete a v Novej Európe“. Po vlastnom príklade z roku 2006. Máme stále snahu vyvolať záujem o reprízu „Plavby mieru po Dunaji“, ktorá bola naposledy v 1958. roku. Urobíme maximum pre telemost so svetovým lídrom o vojne a mieri, o vzťahoch medzi veľmocami a mocnosťami, o akútnej potrebe nového bezpečnostného systému a o tom, čo je človečenská zodpovednosť.

**Dámy a páni !**

Členovia zvolili predstaviteľa nášho združenia. Zvolili aj revízora a členov výboru, ktorí si zvolia svojho predsedu a podpredsedov do konca 2016. roka. Žijeme z vlastných príjmov. Z členského a z dobrovoľných  finančných príspevkov členov na konkrétne aktivity. Nikdy sme nežiadali o podporu najrôznejšie súkromné fondy. Hospodárime však s vyrovnaným rozpočtom, a plných dvadsaťštyri rokov sme nedostali ani halier ani cent zo štátnych orgánov a inštitúcií, a predsa sme tu vo všetkej skromnosti. Aspoň nás môže hriať, že občas niektorý z lídrov poďakuje za to, čo robíme pre Slovensko. Zdôrazňujem, že nemáme nijaké dlhy, ale uvažujeme ako zabezpečiť zdroje na propagáciu „Mierovej ceny zo Slovenska 2015“, Zlatého biatca, našich ankiet a vôbec našich dokumentov adresovaných politickým lídrom.

Dobrovoľné daňové priznania vždy skontroloval náš revízor, pričom prešiel účtovníctvo, a nemal výhrady rovnako ako Daňový úrad.

Život nášho združenia je zmapovaný na našej [www.hospodarskyklub.sk](http://www.hospodarskyklub.sk). Pracujeme na jej novej forme aj obsahu a mala by sa „narodiť“ na začiatku 2017. roka. Viaceré materiály, ktoré boli pripravené na toto valné zhromaždenie, sú už zverejnené na [www.hospodarskyklub.sk](http://www.hospodarskyklub.sk)“.

Chcem vás požiadať o podporu nášho videnia sveta -  jeho budúcnosti, a predovšetkým o schválenie hlavných úloh pre obdobie do 2020. roka. Ďakujem všetkým členom združenia, ktorí napomáhajú pripravovať obsahové dokumenty a oponovať celý rad materiálov. Osobitne som vďačný pánom Šálymu, Mosnému, Ondruškovi, Lovíškovej, Pavelkovi, Hrubému, Miľkovi a Gabrielovi, s ktorými som mohol otvorene komunikovať – vymieňať si názory po celé volebné obdobie.

Ďakujem za pozornosť.